ન્યુયોર્કમાં અમે ‘ચીપોત્લે’ જેવા મહરાષ્ટ્રીયન લાગતા નામવાળી રેસ્ટોરન્ટમાં ખાધું હતું. એમાં બરીતોનાં નામે રોટલીની અંદર ભાત અને એનાં ઉપર ચીઝ, સલાડ અને તમે કહો એવા સોસ નાખીને રોલ કરીને આપી દે. પછી આપણે એ રોટલી-ભાતનાં રોલને ડૂચા મારીને ખાઈએ એટલે આપણને ત્યાં લાવનાર મોજથી આપણને તાકી રહે! ત્યાં જ મામુન્સનું ફલાફલ પણ ખાધું. ફલાફલ ઇન્ડિયામાં પણ મળે છે. પણ ન્યુયોર્કનું આ પ્રખ્યાત. ફલાફલ એટલે રોટલાના ખિસામાં સલાડ, ભજીયા અને સોસ. સબ વેમાં તો કાયદેસર બ્રેડ પહોળા કરી અંદર કોબી-ડુંગળી-કાકડી ભરી આપે. ક્યાંય આપણે ત્યાં જેવું સ્પાઈસી ન મળે. સરકારી શાળાઓમાં મળતાં ભોજન જેવું ફિક્કું. એક જગ્યાએ બેક્ડ પોટેટો ખાધો. એમાં મોટી સાઈઝના શેકેલા બટાકામાં તમે કહો એ ભરી આપે. વેજીટેરીયન હોવ એટલે ચીઝ અને બીજાં એકાદ બે સોસ નાખીને ખાવાના. એકંદરે આખો દહાડો ખા ખા કરો તો છેવટે ભૂખ્યાના ભૂખ્યા. હા, સીસીઝમાં પિઝા ખાવાની મઝા આવી ગઈ, ખાસ કરીને એનાં સ્વીટ પિઝા! હાસ્તો, ગુજરાતી બચ્ચાને ગળપણ વગર મઝા ન આવે!